Galicia é dende hai anos a comunidade con máis accidentes laborais mortais por traballador. No ano 2018 foron 56 as mortes, 50 delas en xornada laboral (sete máis ca no 2017) e outras seis en accidente in itinere. Isto representa un índice de 6,05 accidentes mortais por cada cen mil traballadores/as, mentres que a proporción no conxunto de España foi de 3,24, pouco máis da metade.

No que levamos de 2019 todos os indicadores de sinistralidade están a empeorar

No que levamos de 2019 todos os indicadores de sinistralidade están a empeorar, rexistrándose no primeiro semestre do ano un 6,25% máis de accidentes graves, ata chegar a 238 (224 o pasado ano nestas mesmas datas). E, ademais, houbo xa 24 falecementos, un 26,3% máis que no 2018 (24 fronte a 19). En total, nos primeiros seis meses de 2019 un total de 13.878 persoas foron vítimas dun accidente laboral en Galicia, o que supuxo un incremento dun 3,76% en relación aos datos rexistrados hai un ano neste mesmo período (13.374 sinistros).

Aos accidentes de traballo con baixa, habería que sumarlle os accidentes 'in itinere', un total de 1.410 en Galicia nos seis primeiros meses de 2019, dos cales 1.377 foron leves, 28 graves e 5 mortais. No mesmo período do ano 2018 só se rexistrara un accidente mortal 'in itinere'.

Galicia é a comunidade do Estado con máis accidentes mortais por traballador

Galicia é a comunidade do Estado con máis accidentes mortais por traballador, con 0,403 mortes cada mes por cada 100.000 afiliados, duplicando a media estatal (0,207). De feito, os 24 falecementos rexistrados en Galicia no primeiro semestre superan aos que tiveron lugar en Madrid (18) ou a Comunidade Valenciana (22), territorios con moita máis poboación, e non fican lonxe dos que houbo en Cataluña (30). Tan só a provincia da Coruña, con 108 sinistros graves, rexistrou máis accidentes deste tipo que comunidades autónomas como Aragón, Asturias, Baleares, Castela-A Mancha, Murcia, Navarra ou País Vasco.